Jan Awgust Janka

Jan Awgust Janka ( Johann August Janke; * 14. měrca 1764 w Bukecach, † 8. decembra 1833 w Chołmje) bě serbski ewangelski farar a w lěće 1790 sobuwudawaćel prěnjeho serbskeho časopisa, Měsačneho pisma k rozwučenju a wokřewjenju.

Narodźi so jako syn Bukečanskeho fararja a studowaše po wopyće Budyskeho gymnazija wot lěta 1783 teologiju w Lipsku, hdźež běše tež z čłonom Serbskeho prědarskeho towarstwa. Po nawróće do Łužicy pomhaše najprjedy nanej jako pomocny prědar w Bukecach, wot 1796 do 1803 dźěłaše jako domjacy wučer we wšelakich swójbach.

W lěće 1803 přewza swoje prěnje farske městno w Radšowje, hdźež hač do wuměnka 1829 wosta. Poslednje štyri lěta přebywaše w bliskim Chołmje.

Za jeho Budyski čas załožištaj – pod wliwom idealow Francoskeje rewolucije – hromadźe z Korlu Bohuchwałom Šěrachom prěnje ćišćane nowiny w serbskej rěči, Měsačne pismo k rozwučenju a wokřewjenju, kotrež so wšak hižo po prěnim wudaću ze stracha před rozšěrjenjom doprědkarskich idejow wot wyšnosće zakaza.

 Žórło 

Kategorija:Rodź. 1764
Kategorija:Zemr. 1833
Kategorija:Serb
Kategorija:Muž
Kategorija:Wosoba (Bukecy)
Kategorija:Wosoba (Radšow)
Kategorija:Wosoba (Chołm)
Kategorija:Čłon Serbskeho prědarskeho towarstwa